2. számú melléklet a 6300/742-2/2019. számú szerforgalmi tájékoztatóhoz

**NÉBIH Ügyfélprofil (ÜPR) használati útmutató szerforgalmi adat bejelentéshez:**

Belépés és regisztráció:

A NÉBIH Ügyfélprofil (ÜPR) a NÉBIH Portálon (http://portal.nebih.gov.hu/) a képernyő alján található menüpontok közül az Ügyfélprofil/Ügyfélkapu nevű mezőre kattintva, vagy közvetlenül a https://upr.nebih.gov.hu/login címen érhető el.

A NÉBIH Ügyfélprofil Rendszer nyitóoldalán rövid tájékoztató és egy erről az oldalról elérhető általános „**rendszer használati útmutató**” olvasható. Kérem, olvassa el figyelmesen!

Az Ügyfélprofil oldalán a „Bejelentkezés” zöld gombra kattintva a felület átnavigál a Központi Azonosítási Ügynökre (KAÜ), ahol kiválaszthatja, hogy milyen módon kíván belépni: ügyfélkapun keresztül, elektronikus személyi igazolvánnyal vagy telefonos azonosítás útján.

Első bejelentkezéskor, a sikeres azonosítás után a felhasználó regisztráció következik. Kérjük, adja meg személyes adatait, majd kattintson a „regisztráció” gombra.

A csillaggal megjelölt mezők kitöltése kötelező. Javasoljuk, hogy az esetleges eltérések – és az ebből származó sikertelen belépés – elkerülése érdekében keresse fel a https://tarhely.gov.hu oldalt, és onnan másolja át adatait, vagy a személyi azonosító okmányán található adatokkal lépjen be. (Ügyeljen például arra, hogy amennyiben két utónevet visel, és az a személyi okmányában is így szerepel, mind a kettőt adja meg).

Sikeres új felhasználó regisztráció után megjelennek az ügyfélprofil menüpontjai.

Meghatalmazás:

Amennyiben más nevében kíván eljárni meghatalmazást kell készítenie, melynek intézését a „Meghatalmazás” menüpontot választva tudja elindítani.

A Meghatalmazás készítésekor a szerforgalom bejelentéséhez a „Szakterület szintű jogosultságok kiválasztásánál” a „**Talaj-, Növény- és Agrárkörnyezet-védelmi Információs Rendszer Növényvédőszer és termésnövelő anyag engedélyezési szakterület TNAIR\_ENG**” jogosultságot kell választani. (A meghatalmazásban egyszerre több jogosultság kiválasztására is van lehetőség.)

Az aláírt meghatalmazás eredeti példányát postai úton a **NÉBIH 1525 Budapest, Pf. 121.** címre kell beküldeni. A Hivatalhoz történő beérkezésig a meghatalmazás feldolgozás alatti állapotban marad. A beérkezett meghatalmazás aktiválásra kerül, melyről e-mailben tájékoztatást kap. Az aktiválást követően a fejlécben, az Ön neve alatt, a legördülő menüben megjelenik a meghatalmazó neve.

Tájékoztatjuk, hogy amennyiben képviseleti jogosultságát 60 napon belül nem igazolja, a közokiratba vagy teljes bizonyító erejű magánokiratba foglalt meghatalmazás eredeti példányát nem küldi meg a megadott postai címre, az elkészített meghatalmazás a rendszerből törlésre kerül.

Szerforgalmi adatok bevitele és elküldése:

Az „**Ügyintézés és felügyeleti díj bevallás**" menüpontban háromszintű fa struktúrába rendezve találja meg a Hivatalnál intézhető ügyeket, rövid leírással, valamint az elektronikusan intézhető ügyek ügyindítási lehetőségével.

**Mielőtt ügytípust választ, kérem, válassza ki a fejlécben található, az Ön neve alatt, legördülő menüből, hogy a saját nevében, vagy a meghatalmazója nevében szeretne-e eljárni!**

A szerforgalmi adatokat a **Növény és talaj/Növényvédő szer gyártás, forgalmazás/Növényvédő szer forgalmi jelentése** ügytípus alatt tudja rögzíteni.

Az adatrögzítés az „új eljárás indítása” zöld gomb kiválasztásával lehetséges. Az időszak a 2018-as év, a kérelem benyújtásának idejét a rendszer automatikusan tölti. A forgalmazott készítményeket a „+Készítmény felvétele” zöld gombbal tudja felvinni. A készítmény nevének beírásakor esetenként több találatot is felajánl a rendszer. A kiválasztást az engedélyokirat iktatószáma könnyíti meg.

**Kérem, a listából azt válassza, amelyik engedély alapján a forgalmazást végezték!**

A felhasznált csomagolóeszköz mennyiségét és fajtáját az „+új csomagolóanyag hozzáadása” zöld gombra kattintva tudja megadni.

A rendszer lehetőséget ad arra, hogy egy jelentésbe felviheti valamennyi forgalmazott készítményét és összesítve a csomagolóanyagot.

Az aktuális készítmény felvételét a „jelentés szerkesztés befejezése” kék gombbal tudja lezárni, majd a „Mentés” gombra kattintva elmenteni. A mentést követően lehetőség van további készítmények hozzáadására.

A kész jelentést a „Beküldés” sárga gombra kattintva tudja véglegesíteni és egyben elküldeni a NÉBIH számára.

A beküldött adatokat már nem tudja módosítani. „Új eljárás indításával” azonban lehetőség van további forgalmi adattal való kiegészítésre és új készítmény bevitelére.

Ugyanitt a „Növényvédő szer forgalmi bejelentés” alatt fogja látni a bejelentését/bejelentéseit.